Vil innføre klimaavgift på kjøtt og ost i Norge

Bil, fly og oljeindustri må betale for sine klimasynder. Bønder og kjøttetere går fri. Nå vil Civita innføre klimaavgift på kjøtt og ost.

spb0ebf0-Z2ikKpu60s.jpg

16. juli 2015 21:32 Sist oppdatert 17. juli 2015

Målet til Civita er klart:

Tvinge norske bønder til å ta mer hensyn til miljøet i produksjonen av matvarer.

En rapport som prosjektleder i Civita, Paul Joakim Sandøy, har laget, konkluderer med at jordbruket er blottet for klimapolitikk.

LES SANDØYS KOMMENTAR:

Les også «Det er på tide at bønder og kjøttspisere betaler for klimautslippene sine, slik alle andre gjør»

Han mener derfor at det er på tide at det blir satt søkelys på denne næringens åpenbare klimaskadeverk.

— Jordbruket har gått under radaren i alle år. Da har det vært enklere å ta fly, skipsfart og oljeindustrien. Så har vi lukket øynene for at landbruket faktisk står for 10 prosent av klimautslippene her i landet. Og denne andelen kan øke, sier Sandøy til Aftenposten.

Den som forurenser må betale

Civita går derfor inn for at den grønne skattekommisjonen inkluderer klimaavgift på jordbruksutslipp når den kommer med sine anbefalinger i desember.

— Vi må følge prinsippet om at den som forårsaker forurensning også skal være den som betaler for å bøte på skadene. Slik er det med alle næringer i dette landet – bare ikke jordbruket. Landbruket er blitt klimakampens hellige ku, sier Sandøy.

Han ser ingen annen utvei enn å pålegge næringen avgifter for å styre produksjonen i mer miljøvennlig retning, og få folk til å spise mer fisk og lyst kjøtt.

— Vi vet at økonomiske virkemidler er den mest effektive måten å redusere klimautslipp på, sier Sandøy.

Ku og sau forårsaker de verste utslipp

Rapporten viser at norske husdyr – særlig ku og sau – står for de største utslippene av metangass vi har her i landet. Denne gassen har en langt større effekt på den akselererende globale oppvarmingen enn karbondioksid.

— Man skulle kanskje gå ut fra at denne situasjonen opptok miljøforkjempere og politikere, men det ser ikke slik ut. Vi har også innrettet jordbruksstøtten slik at den virker klimafiendtlig. Kjøtt fra kyr og sau får mest subsidier pr. kilo, mens mer klimavennlige griser og kyllinger får minst, sier Sandøy.

Han unnlater heller ikke å nevne at landbruksmaskiner går på avgiftsfri diesel.

Jo mer klimautslipp, jo mer støtte

— Det virker slik at jo mer klimautslipp bøndene klarer å produsere, jo mer støtte får de. Hver gang noen har forsøkt å endre dette, har landbrukslobbyen klart å stanse det. Derfor har også politikere gitt opp denne kampen, sier Sandøy.

Han mener avgiftsbelegging er det mest effektive middel for å tvinge frem en mer miljøvennlig landbruksproduksjon.

Han innser at dette vil gjøre matvarer enda dyrere enn i dag.

— Et slikt tiltak vil kunne ramme forbrukerne, men det tror jeg folk flest vil akseptere. Mange meningsmålinger viser jo at et klart flertall i befolkningen sier at de er villige til å betale mer for norsk mat. Dessuten er det å spise mindre rødt kjøtt noe av det mest klimavennlige vi kan gjøre, sier Sandøy.

Unntatt avgifter og klimakvoter

Han synes det er oppsiktsvekkende at landbruket, som eneste næring, skal være unntatt fra norske klimaavgifter og europeiske kvoter.

Han mener også det vil være viktig å premiere bønder som sørger for en mer miljøvennlig produksjon, ved å redusere eller fjerne avgiften for dem som innfører utslippsreduserende tiltak.

— Mange land har forsøkt å få til en landbruksproduksjon som styres i miljøriktig retning ved bruk av avgifter. Men ingen har klart det. Her bør Norge, som et av verdens rikeste land, gå foran som et globalt eksempel for andre. Vi kan vise at det faktisk er mulig å få dette til, sier Sandøy.

Bondelaget: Avviser ny avgift

Nestleder i Norges Bondelag, Brita Skallerud, er helt uenig med Civita i at norsk landbruk ikke drives etter miljøvennlige prinsipper:

-Den norske matproduksjonen skjer på relativt små gårdsbruk og med stor andel av norske fôrressurser og beite. Dette gjør norsk matproduksjon miljøvennlig og bærekraftig. Det vil alltid være klimagassutslipp fra matproduksjonen, uansett hvor på kloden denne skjer. Mindre matproduksjon i Norge vil øke karbonutslippene i andre land. Norge har for eksempel store utmarksressurser og god tilgang på vann, lite sykdommer og lavt smittepress, mener Skallerud.

- Vil bare gi økte inntekter til staten

Hun mener også at en klimaavgift trolig bare vil gi økte inntekter for staten uten å gi klimaeffekt på driften.

— Dette vil bare reduserte inntekter til matprodusentene. Det er viktigere at norske bønder får mulighet til å gjøre klimavennlige investeringer på gården sin, mener nestlederen.

I Finansdepartementet sier statssekretær Jørgen Næsje (Frp) at Regjeringen ikke har planer om å avgiftsbelegge matvarer som kjøtt fra sau og ku.

- Grønn skattekommisjon gir sin vurdering mot slutten av året, og Regjeringen vil avvente deres tilrådning og så gjøre vurderinger, sier han.

Twitter: @KEMikalsen